Il-bniedem huwa verament kumplikat. Anzi, forsi aħjar, huwa stess kaġun dan. 'Homo', li suppost huwa 'Sapiens', insibuh jaġixxi b'dan il-mod. Kif Fyodor Dostoyevsky, f'parti mill-ktieb tiegħu "L-Aħwa Karamazov" jirrifletti li għalkemm wieħed jara li l-bniedem jaf isir bestjali, fil-fatt għandu jammetti li l-annimali mhumiex kapaċi jwettqu azzjonijiet ta' ħdura bħalu. Illum dan huwa iktar u iktar minnu, bi gravità aqwa għax fi żmien il-kittieb Russu r-rapporti tal-eventi umani ma kienux iġibu l-att innifsu jseħħ quddiem min qiegħed jarah. Mentri llum fid-dinja, bil-mezzi ta' komunikazzjoni, l-affarijiet inbidlu kompletament. Skandaluż F'din id-dinja tekonoloġikament avvanzata, fejn kollox huwa suppost jimmira lejn iktar edukazzjoni, ċiviltà u tħaddim tal-valuri tal-ħajja naraw xeni u aġir li la jirrispettaw, u anqas huma xierqa għall-bniedem. Dan ħassejtu direttament waqt li kont qiegħed nara, fuq il-mezzi tax-xandir rispettivi, żewġ rapporti ta' inċidenti mill-iktar koroh barra żewġ postijiet ta' divertiment. L-ewwel, il-mewt taż-żagħżugħ Taljan Niccolò Ciatti fi Spanja, u t-tieni ta' żewġ barranin li ftit żmien ilu qalgħu xebgħa tajba ġewwa Paceville. Ir-rappurtaġġi ġiebu biċċa d-daqqiet lil bnedmin minn oħrajn li, għax ħassewhom iktar b'saħħithom, komplew għaddejjin bla rażan ta' xejn fuq l-oħrajn. Aġir skandaluż u li għandu jiftħilna għajnejna fejn qegħdin f'din is-soċjetà. Inġusta, żbaljata u illegali Għal min, bħali, rahom, jagħraf minn naħa l-gravità tal-aġir diżuman, u fuq l-oħra l-fatt li għalkemm setgħu twaqqfu, ħadd ma intervjena. Fi Spanja, mijiet ta' spettaturi kien hemm, u ħadd ma ħass li qegħda ssir xi ħaġa inġusta, żbaljata, illegali, tant li għandu jintervjeni b'difiża u solidarjetà għal min kien qiegħed mal-art ilaqqatha. L-istess hawn: persuni li suppost jipproteġu u jiddefendu, li suppost għandhom liċenzja, ħallew kollox għaddej, anzi ħadu sehem attiv huma stess. Xeni mhux biss kundannabbli, għax din il-kelma ma tesprimix biżżejjed dak li l-bnedmin ta' rieda tajba ħassew f'dawn iż-żewġ postijiet fejn hemm mhux il-liġi tal-ġungla tal-annimali, imma tal-bnedmin li ma jibqgħux dak li suppost huma. Materjaliżmu liberali Is-soċjetà tagħna tidher li fil-progress tagħha qed titlef mill-valuri fundamentali tagħha. Fil-materjaliżmu liberali tagħna, sejrin iktar għall-forza ta' liġijiet li Charles Darwin iddeskriva fil-kitbiet tiegħu. Fejn m'għadniex iktar dak li konna biex inkunu dak li m'aħniex. Qed nitilfu mis-sustanza li hija tagħna, li tagħmilna bnedmin għax suppost li għandna nikkompetu ma' xulxin, nattakkaw lill-oħrajn u mmorru lejn duttrina li n-nażiżmu ppriedka u pprattika. Dawn l-inċidenti huma għalija indikazzjoni ta' linja li għaddejja, fejn min qiegħed imexxi, flok jibdel il-kurrent qiegħed minflok imur aktar fih. Qed nitilfu, u dan mingħajr ma nindunaw. Jum nazzjonali Dan iktar u iktar żiedli ma' dak li rajt f'dan il-pajjiż tagħna fil-jum nazzjonali tal-15 ta' Awissu. Sas-sena li għaddiet kien hemm reverenza lejn din il-ġurnata li tfisser tant għall-ħajja demokratika tagħna. F'dan il-jum, ħamsa u sebgħin sena ilu, daħal il-Konvoj li ddetermina li pajjiżna jibqa' wieħed liberu u ma jaqax taħt in-nażi-faxxiżmu. Huwa jum sagru, qaddis. L-ewwel lejn dawk li fl-altruwiżmu u s-solidarjetà magħna tilfu ħajjithom; it-tieni, għall-patrijotti veru ta' din il-gżira għax bqajna ħajjin, inxejru l-bandiera tas-sewwa f'isem il-ġustizzja u bqajna neżerċitaw id-dritt li nibqgħu Nsara u ma nsirux bilfors atei. Nieqfu minn kollox Kien jum li fih konna nieqfu minn kollox, salv l-emerġenza. Issa, b'emendi legali, diversi ħwienet jistgħu jiftħu u jibqgħu għaddejjin fil-ġurnata qisu ma jeżistix dan il-jum sagru. Biss, kif nafu, dak li huwa legali mhuwiex dejjem moralment u nazzjonalment korrett. Ulied missirijietna li jinsabu midfuna u li għandna d-dmir li nirrispettaw, qegħdin b'dan nonqsuhom. Għeruq storiċi Għandna dawn l-għeruq storiċi u kulturali tagħna li armejna għax is-suq qiegħed jiddetta, għax qed insiru iktar bnedmin għas-servizz tal-ekonomija, għax qed insiru iktar parti minn dawk li jaħsbu, żbaljatament, li l-liberaliżmu huwa l-liġi naturali tal-bniedem. L-interess privat għandu limitu, u s-suq irid jiġi regolat sew u mhux jiġi permess li jmur kontra l-istorja u t-tradizzjonijiet tagħna. F'dan però ammirajt iktar lill-bdiewa li ma waqgħux għal din it-tentazzjoni. Għax dawn huma bnedmin li, fil-maġġoranza tagħhom jagħrfu minn missirijiethom il-qdusija tal-jum. Li jifhmu, mill-ħidma diretta tagħhom man-natura li hemm Min huwa fuqhom u li għandhom jirrispettaw iktar mill-flus. Deżert Il-ġimgħa kompliet f'din id-direzzjoni, meta fil-bżonn narċiż li wieħed iqiegħed fuq il-mezzi soċjali dak kollu li wieħed jara. Mingħajr ħsieb, rajna mara li dehret mingħajr ħwejjeġ taġixxi b'mod mill-iktar stramb. Diversi rawha, mingħajr ma ġihom f'moħħhom li kienet persuna hija wkoll, u mhux oġġett. F'dan wieħed għandu jagħti kredtu lill-mezzi ta' dan il-partit li ma daħlux għaliha. Kif ukoll, u iktar, il-kliem meqjus tal-Kummissarju għas-Saħħa Mentali Dr John Cachia, li appella għad-dinjità umana tagħha. Kien vuċi tar-raġuni f'deżert ta' materjaliżmu. Valur patrijottika Dawn huma kollha atti umani li juru li qed nitilfu mid-dinjità nazzjonali tagħna. Dan huwa patri mill-valur patrijottika tagħna, dan il-ġid komuni għalina li għandna obbligu li niddefendu. Għandna dmir li nħarsu dan il-patrimonju uman. Għax m'għandniex nippermettu li nitilfu mid-dinjità tagħna, li mmorru lejn dak li ma jagħmilx minna bnedmin aħjar. Li flok nagħmlu passi lejn iċ-ċiviltà, immorru lura minn fejn tlaqna. Biss, kollox jiddependi minna. Kemm lesti nikkumbattu għal dan, u t-tieni li nifhmu li f'dak kollu li jiġri fis-soċjetà rridu nkabbru aktar l-għarfien li aħna bnedmin li għandna dinjità.
Bnedmin b'Dinjità.